शादी से इनकार करने पर सिरफिरे ने हमला किया
Haryana Gurugram Murder Video Goes Viral; Why Rajkumar Killed Neha? Follow Gurugram Crime News, Headlines, Reports and Updates On Dainik Bhaskar (दैनिक भास्कर)
हरियाणा के गुरुग्राम में युवक ने शादी न करने पर बीच रास्ते में युवती की चाकू से गोदकर हत्या कर दी। हत्या के वक्त युवती की मां भी साथ में थी लेकिन वह हत्यारे के चंगुल से बेटी को बचा नहीं सकी। मृतक नेहा(19) और आरोपी राजकुमार की कुछ महीने पहले सगाई हुई थी। इसके बाद दोनों के बीच तकरार हो गई, जिससे सगाई टूट गई। इसके बावजूद राजकुमार शादी की जिद पर अड़ा रहा।
कत्ल की ये पूरी घटना CCTV कैमरे में कैद हो गई। जिसके बाद पुलिस ने आरोपी के खिलाफ कत्ल का केस दर्ज कर उसे गिरफ्तार कर लिया है।
युवक आया, तकरार हुई और ताबड़तोड़ चाकू घोंपे
घटना का सीसीटीवी फुटेज सामने आया है। जिसमें दिख रहा है कि नेहा अपनी मां के साथ गली में खड़ी है। सफेद कुर्ता-पाजामा पहने युवक धीरे-धीरे उनकी तरफ बढ़ता है। वह उनसे थोड़ी दूरी पर रुक जाता है। फिर उनके बीच कोई बातचीत होती है। करीब 25 सेकेंड तक दोनों के बीच बात होती रही। इसी दौरान लड़की व उसकी मां धीरे-धीरे युवक के नजदीक आए। इसके बाद अचानक युवक चाकू निकालता है और युवती के पेट में मार देता है।
यह देख युवती की मां युवक को पकड़कर दूर हटाने की कोशिश करती है। काफी देर तक उनकी हाथापाई होती है। एक- दूसरे को धक्का देते हुए वे कुछ दूर तक चलकर आते हैं। वहीं युवती बेसुध होकर नीचे गिर जाती है। इसके बाद मां युवक को भागने से रोकने के लिए उसका हाथ पकड़ लेती है। इस दौरान युवती की मां आरोपी युवक को चप्पल से भी पीटती है।
पुलिस बोली- नेहा सगाई के लिए नहीं मानी तो रंजिश रखने लगा आरोपी
गुरुग्राम के एसीपी (क्राइम) वरुण ने बताया कि वारदात दोपहर लगभग 12 बजे गुरुग्राम के गांव मोलाहेड़ा में हुई। हत्यारोपी राजकुमार उर्फ रामकुमार (23) और नेहा (19) दोनों ही उत्तरप्रदेश के बदायूं के रहने वाले हैं। कुछ समय पहले इनकी सगाई भी हो गई थी ,लेकिन किसी कारणवश इनकी सगाई टूट गयी। इस पर हत्यारोपी ने नेहा पर शादी के लिए दबाव बनाना शुरू कर दिया, लेकिन जब बात नही बनी तो राजकुमार नेहा के प्रति रंजिश रखने लगा।
पुलिस बोली- नेहा को चाकू के 2 वार लगे
इस मामले में पुलिस ने बताया कि शुरूआती जांच में सामने आया कि नेहा को चाकू के 2 वार लगे थे। उसके बाद युवती की मां ने उसे काबू कर लिया। हालांकि चाकू से नेहा गंभीर रूप से घायल हो गई। उसका काफी खून बह गया। यही खून हत्या के आरोपी राजकुमार के कपड़ों पर भी लगा मिला। जब तक उसे अस्पताल लाया जाता, वह दम तोड़ चुकी थी।
आरोपी गिरफ्तार, चाकू बरामद
पुलिस ने नेहा की हत्या के आरोपी राजकुमार को गिरफ्तार कर लिया है। उसके कब्जे से हत्या में प्रयुक्त चाकू और मोबाइल फोन बरामद कर लिया है। उसके नेहा के खून से सने कपड़े भी पुलिस कब्जे में लेकर लैब भेजेगी। आरोपी राजकुमार के खिलाफ हत्या का केस दर्ज कर पूछताछ की जा रही है।